# Žemaitėška klavētūra

- 2014-08-12
- Kateguorėjės: rakondā
- #senāsis alkierios , #klavētūra
- Skaitītė 4 min.

Pėrmiausė bieda so katra sosidor rašontis žemaitē īr kāp parašītė specėfėnė ruodbalsė (tǡp Daukonts vadėna raidė). Žemaiťiu kalbuo īr 32 ruodbalsės palē A.Gėrdenė ė J.Pabriežas siūluoma rašība:

A a [ā] Ā ā [ėlguojė ā] B b [bė] C c [cė] Č č [čė] D d [dė] E e [ē] Ē ē [ėlguojė ē] Ė ė [ė̄] **Ė̄ ė̄ **[ėlguojė ė̄] F f [ėf] G g [gė / gie] H h [hā] I i [ī] Ī ī [ėlguojė ī] J j [jot] K k [kā] L l [ėl] M m [ėm] N n [ėn] O o [ō] Ō ō [ėlguojė ō] P p [pė] R r [ėr] S s [ės] Š š [ėš] T t [tė] U u [ū] Ū ū [ėlguojė ū] V v [vė] Z z [zė / zet] Ž ž [žė / žet]

Bieda īr ėlguosės (ā, ē, ė̄, ī, ō) balsės.

## 1 būds

Pats paprasčiausis ė karto prasčiausis īr nauduotė esamas lietovėškas raidės, t.ī rašītė vëtuo ā - aa, ē - ee, ė̄ - ėė, ī - y, ō - oo. ū lietoviu kalbuo nauduojama, ta anō ė rašuom tǡp.

## 2 būds

Nauduotė latvėška klavētūras ėšdiestīma. Ėlguosės balsės pasikavuojosės ont paprastū balsiu, tik rēk tů meto nuspaustė AltGr (dešėnīs Alt) mīgtoka. Šėtuoks rašīms gers tuol, kuol rēk ė ėr ė̄ ruodbalsiu. Diel pėrmuosės, ta galėma parsijungtė i lietovėška klavētūras ėšdiestīma, vuo ėlguosės ė̄ nie.

## 3 būds so Windows’ās

Jė nauduojat Windows operacėnė sistema, ta rašont lietovėškuo klavētūruo galėmas AltGr ė skaitliu kuombėnacėjės:

- AltGr + 0226 → ā
- AltGr + 0231 → ē
- AltGr + 0238 → ī
- AltGr + 0244 → ō
- AltGr + 0194 → Ā
- AltGr + 0199 → Ē
- AltGr + 0206 → Ī
- AltGr + 0212 → Ō

Jė dā nuorȧt parašītė panašiuom raidiem, kāp šėtam alkierie (ë, ů), ta galėma:

- AltGr + 0203 → Ë
- AltGr + 0235 → ë
- AltGr + 0366 → Ů
- AltGr + 0367 → ů

Daugiau tuokiū kombėnacėju gal prisilasiuotė če. Bieda so ėlga ė̄ ėšlëkt. Dā bieda, jė klavētūruo nie atskėruos numeriu klavetūras (en. NumPad).

## 4 būds so Windows’ās

Jė nauduojat Windows operacėnė sistema, ta galėma parsėsiūstė Baltic klavētūras ėšdiestīma. Šėta klavētūras ėšdiestīma daugiausē nauduojė „Vikipedėjė žemaitėška“ pruojektė. Anamė sodieta lietovėšks ė latvėšks (ė prūsėšks) klavētūras ėšdiestīma ė so AltGr + q gaunas ėlguojė ė̄. Latvėškas (ėlguosės balsės) ruodbalsės gaunas so AltGr kuombėnacėjė. Šėta ėšdiestīm pėlnā ožtenk rašont palē A.Gėrdenė ė J.Pabriežas siūluomus rašības princėpus.

### Idëgėms

1. Parsėsiuntams arkīvs baltic.zip. Ons ėšarkīvůnams ė palēdams baltic.msi.
2. Tumet nuēnama i kalbuos nustatīmus, pašalėnama lietoviu kalba.
3. Pasků vielėk pridedama lietoviu ruoda, no pridedont pasirenkama klavētūra Baltic (QWERTY). Ė vėskō pabėngos spaustė OK.

## 5 būds so Windows’ās

Jė nauduojat Windows operacėnė sistema, ta galėma parsėsiūstė Sgsv2 klavētūras ėšdiestīma. Šėts klavētūras ėšdiestīms nauduojams šėtam alkierie a kėtor, kor rašuoma „bėndrėnie“ žemaiťiu rašībuo. Esmėnė detalė īr ėlgoma žėnklos oždedams so ` (tėn kor ~ īr). Kėtas majadnės ruodbalsės gaunamas so AltGr kuombėnacėjuom (dėdliuosės ruodbalsės dā paspaudos Shift:

- AltGr + q → ë
- AltGr + w → ů
- AltGr + a → ȧ
- AltGr + t → ť
- AltGr + d → ď
- AltGr + e → é
- AltGr + o → ó
- AltGr + r → ŗ
- AltGr + l → ļ
- AltGr + k → ķ
- AltGr + g → ģ

Vėsa ėšdiestīma gal pamatītė arkīvė esonťiūs abruozdieliūs.

### Idëgėms

1. Parsėsiuntams arkīvs sgsv2.zip. Ons ėšarkīvůnams ė palēdams setup.exe.
2. Tumet nuēnama i kalbuos nustatīmus, pašalėnama lietoviu kalba.
3. Pasků vielėk pridedama lietoviu ruoda, no pridedont pasirenkama klavētūra so žemaitėškuom ruodbalsiem. Ė vėskō pabėngos spaustė OK.

## 6 būds so Linux’ās

Jė nauduojat Linux operacėnė sistema, ta SgsV2 klavētūras ėšdiestīma galėma idëgtė tǡp:

1. So root prėvėlėjuom atvertė faila rašīmů /usr/share/X11/xkb/symbols/lt
2. Galė Standart sekcėjės pridietė:

    key &lt;TLDE&gt; {[ U0304, asciitilde, grave, acute ]};
    key &lt;AD01&gt; {[ q, Q, U00EB, U00CB ]};
    key &lt;AD02&gt; {[ w, W, U016F, U016E ]};
    key &lt;AD03&gt; {[ e, E, eacute, Eacute ]};
    key &lt;AD04&gt; {[ r, R, rcedilla, Rcedilla]};
    key &lt;AD05&gt; {[ t, T, tcaron, Tcaron ]};
    key &lt;AD09&gt; {[ o, O, oacute, Oacute ]};
    key &lt;AC01&gt; {[ a, A, U0227, U0226 ]};
    key &lt;AC03&gt; {[ d, D, dcaron, Dcaron ]};
    key &lt;AC05&gt; {[ g, G, gcedilla, Gcedilla]};
    key &lt;AC08&gt; {[ k, K, kcedilla, Kcedilla]};
    key &lt;AC09&gt; {[ l, L, lcedilla, Lcedilla]};
    key &lt;AB02&gt; {[ x, X, U0115, U0114 ]};

3. Jė dā nȧparsikraun:

    cd /var/lib/xkb
    sudo rm -rf server-*

Žemaitėšks ėšdiestīms atsirond pu standartėnio lietovėško ėšdiestīmo. Ateitës planūs īr sokortė atskėra ėšdiestīma, katras būs siūluoms so vėsuom Linux distribucėjuom.

Dabā Linux’ūs žemaitėšks klavētūras ėšdiestīms jau īr itraukts oficēlē

Pasirinkȧt labiausē tinkonti būda, vuo svarbiausē nȧbėjuokȧt rašītė.